ไทยพาณิชย์บุกตลาดภูธรดูดลูกค้าไฮโซบริหารเงิน
ไทยพาณิชย์ตีปีก ลูกค้ากลุ่มไฮโซเพิ่มทั้งสินทรัพย์และจำนวน 15% เล็งลงชิงสนามต่างจังหวัด
24 พ.ย. 2557

ไทยพาณิชย์ตีปีก ลูกค้ากลุ่มไฮโซเพิ่มทั้งสินทรัพย์และจำนวน 15% เล็งลงชิงสนามต่างจังหวัด
น.ส.ผกาฉัตร เตชาบูรพานนท์ ผู้ช่วยผู้จัดการใหญ่ สาย Affluent ธนาคารไทยพาณิชย์ เปิดเผยว่า ปัจจุบันลูกค้ากลุ่ม Affluent หรือกลุ่มเอสซีบี เฟิร์ส ที่มียอดลงทุนหรือเบี้ยประกันชีวิต 10-50 ล้านบาท มียอดสินทรัพย์ภายใต้การบริหารจัดการของธนาคาร 6 แสนล้านบาท และลูกค้ากลุ่มไปรเวต แบงก์กิ้ง ที่มีเงินลงทุนหรือเบี้ยประกันชีวิตที่มีสินทรัพย์ต่อราย 50 ล้านบาทขึ้นไป มียอดสินทรัพย์ภายใต้การบริหาร 5 แสนล้านบาท โดยทั้งสองกลุ่มมียอดสินทรัพย์เติบโตขึ้น 10-15% และยอดลูกค้าเพิ่มขึ้นไม่ต่ำกว่า 15% 
นอกจากนี้ การออมเงินของลูกค้ากลุ่ม Affluent และไปรเวต แบงก์กิ้ง เริ่มเปลี่ยนไป โดยปีนี้ลูกค้ากลุ่ม Affluent จะแบ่งสัดส่วนเงินฝากในธนาคาร 50% และลงทุนกองทุนรวม 50% แตกต่างจากปีที่ผ่านมา ที่เป็นเงินฝาก 60% และลงทุนในกองทุนรวม 40% เช่นเดียวกับไปรเวต แบงก์กิ้ง ที่เริ่มปรับสัดส่วนเป็น 50% เท่ากัน จากปีก่อนเป็นเงินฝาก 55% และกองทุนรวม 45% เนื่องจากผลตอบแทนจากกองทุนรวมอยู่ในระดับที่ดี
ทั้งนี้ ธนาคารจะมุ่งขยายตลาดไปในต่างจังหวัดมากขึ้น เพราะมีขนาดใหญ่ และมีลูกค้าในสองกลุ่มดังกล่าวจำนวนมาก โดยเฉพาะกลุ่ม Affluent